Н А Р Е Д Б А  
ЗА   УПРАЖНЯВАНЕ   ПРАВАТА   НА  СОБСТВЕНОСТ 
 НА   ОБЩИНАТА В  ТЪРГОВСКИ  ДРУЖЕСТВА
РАЗДЕЛ І
ОБЩИ ПОЛОЖЕНИЯ

Чл.1. С тази наредба се урежда реда за учредяване на търговски дружества и за упражняване правата на собственост върху общинската част от капитала на търговски дружества, в които общината е едноличен собственик, съдружник или акционер.

Чл.2. Общинският съвет упражнява правата на собственост на общината в търговските дружества при условията, по реда и чрез органите, посочени в тази наредба.
РАЗДЕЛ ІІ
ОБРАЗУВАНЕ И ПРЕОБРАЗУВАНЕ  НА  ТЪРГОВСКИ ДРУЖЕСТВА

Чл.3. (1)Общинският съвет може да образува еднолични дружества с ограничена отговорност и еднолични акционерни дружества по реда на Търговския закон.

           (2) Проектът за решение се придружава с: 
1. изложение /докладна/ от вносителя на проекта, която следва да съдържа мотиви за 
решението; 
2. проект за устав /учредителен договор/ на дружеството; 
3. проект за размер на общинското участие и неговия вид - парична или непарична 
вноска; 
4. проект за договор за управление с управителното тяло.

Чл.4. (1)Преобразуването на общински предприятия в търговски дружества се извършва от Общинския съвет попредложение на 1/3 от общия брой на общинските съветници, кмета на общината, управителното тяло на дружеството.

          (2)Проектът за решение се придружава с: 
1. изложение /докладна/ от вносителя на проекта, която следва да съдържа мотиви за 
решението; 
2. проект за устав /учредителен договор/ на дружеството; 
3. предложение за управител /съвет на директорите/ и размера на възнаграждението; 
4. проект за договор за управление с управителното тяло; 
5. след приемане на решението се прави експертна оценка, съгласно Наредбата за оценка 
на имуществото на държавни и общински предприятия при образуването и преобразуването на еднолични търговски дружества с държавно имущество.
РАЗДЕЛ ІІІ
ОРГАНИ НА ТЪРГОВСКИ ДРУЖЕСТВА, В КОИТО ОБЩИНАТА Е СОБСТВЕНИК,
СЪДРУЖНИК ИЛИ АКЦИОНЕР

Чл.5. (1) Органи на еднолични дружества с ограничена отговорност са:

1.  едноличния собственик на капитала;

2.  управителят (управителите);

(2)  Органи на еднолични акционерни дружества са:

1.  едноличния собственик на капитала;

2.  съветът на директорите (едностепенна система) или надзорния и управителния съвет (двустепенна система).

Чл.6. Органите на търговските дружества, в които общината е съдружник или акционер, се формират при условията и по реда на Търговския закон.

Чл.7. Общинският съвет упражнява правата на едноличния собственик на капитала в едноличните търговски дружества с общинско имущество.

Чл.8. В търговските дружества, в които общината е акционер или съдружник, правата се упражняват от кмета на общината или упълномощено от него лице.
РАЗДЕЛ ІV
ПРАВОМОЩИЯ НА ОРГАНИТЕ НА ОБЩИНСКИТЕ 
ЕДНОЛИЧНИ  ТЪРГОВСКИ ДРУЖЕСТВА

Чл.9. (1) Общинският съвет, като едноличен собственик на капитала в еднолични дружества с ограничена отговорност:

1.  изменя и допълва учредителния акт на дружеството;

2.  преобразува и прекратява дружеството;

3.  приема годишния отчет и баланса;

4.  взема решения за намаляване или увеличаване на капитала;

5.  избира управителя, определя възнаграждението му и го освобождава от отговорност;

6.  избира контрольор и проверители на дружеството;

7.  взема решения за откриване или закриване на клонове и за участие в други дружества;

8.  взема решения за участие на дружеството в граждански дружества;

9.  взема решения за придобиване или отчуждаване на недвижими имоти и вещни права върху тях;

10.  взема решения за придобиване или разпореждане с дялове или акции - собственост на дружеството, в други дружества, както и за придобиване или разпореждане с дълготрайни финансови активи на дружеството в чужбина;

11.  взема решение за предявяване искове на дружеството срещу  управителя или контрольора и назначава представител за водене на процеси срещу тях;

12.  взема решения за допълнителни парични вноски;

13.  дава съгласие за обезпечения в полза на трети лица;

14.  дава съгласие за сключване на договори за кредитиране на трети лица и договори за задължително застраховане на имущества;

15.  дава съгласие за учредяване на ипотека и залог на дълготрайни активи на дружеството;

16.  назначава ликвидаторите при прекратяване на дружеството освен в случай на несъстоятелност;

Чл.10. Едноличният собственик на капитала в  еднолични акционерни дружества:

1.  изменя и допълва устава на дружеството;

2.  увеличава или намалява капитала на дружеството ;

3.  преобразува и прекратява дружеството;

4.  избира и освобождава членовете на съвета на директорите, съответно на надзорния съвет и определя възнаграждението им;

5.  назначава и освобождава дипломирани експерт - счетоводители;

6. одобрява годишния счетоводен отчет след заверка от назначения експерт - счетоводител и взема решение за разпределение на печалбата, съгласно чл.221, т.7 от Търговския закон;

7.  решава издаването на акции и облигации;

8.  назначава ликвидаторите при прекратяване на дружеството освен в случай на несъстоятелност;
9. освобождава от отговорност членовете на надзорния съвет, на управителния съвет и на съвета на директорите;

10.  взема решения за закриване или прехвърляне на предприятия или на значителни части от тях;

11. дава съгласие за сключване на договори за задължително застраховане на имущества.

Чл.11. Едноличният собственик на капитала в еднолични акционерни дружества, може да предвиди изрично в уставите на тези дружества друг ред или изисквания при вземане на решения относно:
1. участие или разпореждане с участие в други търговски или граждански дружества в 
страната или чужбина;

2.  придобиване или разпореждане с недвижими имоти или с вещни права върху тях;

3.  даване на обезпечения в полза на трети лица;

4.  сключване на договори за кредитиране на трети лица;

5.  учредяване на ипотека и залог върху дълготрайни активи на дружеството.

Чл.12. Правомощията на едноличния собственик на капитала се посочват в учредителните актове, съответно в уставите на еднолични търговски дружества.
РАЗДЕЛ V
ОБЩИ  УСЛОВИЯ  ЗА  ПРОВЕЖДАНЕ  НА  ТЪРГ  ИЛИ  КОНКУРС

Чл.13. (1) Продажба, замяна и наем на движими и недвижими вещи, съставляващи дълготрайни материални активи на общинските еднолични търговски дружества, се извършва след решение на общинския съвет и провеждане на търг или конкурс, при следните условия:

1. (нова) Р-ние № 606/27.01.2011 год. на ОбС. При отдаване под наем се прилагат базисните цени от наредбата по чл.8, ал.2 от Закона за общинската собственост. При неявяване на кандидати на два последователни търга за един и същи обект, управителят на дружеството може да намали началната тръжна цена до 50%.


2.  Началната цена при търг или конкурс за продажба и замяна на дълготрайните активи се определя от лицензиран оценител, назначен от търговеца.

3. Търгът или конкурсът се открива след изпълнение на особените изисквания на устройствения акт на съответното дружество.

(2) Сделки с дълготрайни финансови активи се извършват само след решение на общинския съвет.

(3)Не се изисква решението по ал.1 при разпореждане с дълготрайни материални активи и отдаването им под наем, представляващи до 5 % от общата балансова стойност на същите към 31 декември на предходната година.

(4) Решението на търговеца за откриване на търга или конкурса съдържа:
1. Наименование на обекта, предмет на търга или конкурса;
2. Начална тръжна или конкурсна цена;
3. Стъпка на наддаване, която се определя в размер между 1 и 10 на сто от началната 
тръжна или конкурсна цена;
4. Специфични изисквания, ако има такива;
5. Квалификационни изисквания към участниците в конкурса;
6. Критерии за оценка на предложенията, когато се провежда конкурс;
7. Списък на документите, които задължително следва да се съдържат в предложението 
на кандидатите;
8. Размер на депозита за участие и крайният срок за внасянето му;
9. Място, където се закупува тръжната или конкурсната документация;
10. Цена на тръжната, съответно конкурсната документация;
11. Срок, в който лицата, закупили конкурсна документация, могат да отправят искане за 
разяснения по процедурата за провеждане на конкурса;
12. Срокът за подаване на предложения за участие в търга или конкурса;
13. Дата и час на извършване оглед на обекта, предмет на търга или конкурса;
14. Място, ден и начален час на провеждане на търга или конкурса;
(5) Тръжната, съответно конкурсната документация се изготвя от търговското дружество, 
чиято собственост е дълготрайния материален актив и съдържа:
1. Решението за откриване на процедурата;
2. Молба за участие;
3. Проект на договор;
4. Копие на обявата, публикувана в ежедневник;
5. Други документи по преценка на търговското дружество, необходими за 
изготвяне на предложението;

(6)Условията на търга  или конкурса с изброените данни се разгласяват чрез обявление в един местен ежедневник и в сайта на Община Крумовград най-малко 10 дни преди датата на търга.
                (7) Комисията за провеждане на търг или конкурс се назаначава от управителя на дружеството в състав от три до пет души е, единият от които е  правоспособен  юрист и резервни членове.
                (8) В случай, че отсъстват повече от половината от членовете на комисията или отсъства правоспособният юрист и те не могат да бъдат заменени от резервните членове, заседанията на комисията се отлагат  до попълване на състава и, но за срок не по дълъг от един ден, който търг се насрочва за същия час и място на следващия ден.
                (9)Търг, съответно конкурс се провежда само в случай , че са подадени предложения за участие, най-малко от двама кандидати. Когато на търга или конкурса се яви  един или неявяване на кандидат се провежда повторно. В този случай търгът или конкурсът се провежда и при явяването на един кандидат, който се обявява за спечелил търга по предложената от него цена, която не може да бъде по-ниска от първоначалната тръжна цена.
               (10) Решенията на тръжните и конкурсните комисии се вземат с обикновено мнозинство от членовете им. Когато член на комисията е против взетото решение, той подписва с  особено мнение, като представя писмено становище за това.
               (11) Председателят на тръжната или конкурсната комисия организира съхранението на подадените предложения за участие в търга или конкурса, по време на провеждането им , като след приключване на процедурата, същите се предават за съхранение от  търговското дружество.
              (12) След откриването на търга или конкурса, тръжната комисия проверява редовността на подадените предложения.
               (13) Не се допущат до участие в търга кандидати, чиито предложения:
                      1.са подадени след срока, определен с решението по ал.2;
                      2.са подадени в незапечатан или прозрачен плик;
                      3.липсва  документ за внесен депозит за участие в търга или конкурса;
                      4.липсва  документ за закупена тръжна, съответно конкурсна документация;
                      5. липсва  някой от документите, посочени в ал.2, т.7.

Чл.14. (1) При търг с явно наддаване председателят на комисията обявява първоначалната цена, от която започва наддаването и определя стъпката за наддаване, която не може да бъде по-малка от 1 % и по-голяма от 10% от началната цена.Наддаването се извършва чрез явно и недвусмислено обявяване от участника на  предложената сума. Преди третото обявяване на последната оферта се прави предупреждение в този смисъл и ако няма други предложения наддаването приключва със звуков сигнал от председателя, който обявява спечелилия търга и предложената окончателна цена, след което закрива търга.

(2)  Комисията съставя протокол и обявява кандидата, спечелил търга, като протокола се подписва от комисията и участниците в търга.

(3)Ако участникьт, който е определен за спечелил търга, откаже да заплати предложената от него цена, губи внесения депозит.

Чл.15(1) Търг с тайно наддаване се провежда чрез предварително подаване на писмени предложения от всеки участник в запечатан непрозрачен голям  плик, в него се поставя друг -  малък,  запечатан, непрозрачен плик с ценово предложение.

(2) Заседанието на комисията може да бъде открито или закрито по преценка на председателя на комисията.

(3)В деня на провеждане на търга комисията разпечатва подадените пликове и се запознава с редовността на документите, като не допуска до участие кандидати с нередовни документи. По преценка на председателя на комисията заседанието й може да бъде открито или закрито.
               (4)Комисията отбелязва върху плика с ценовата оферта входящия  деловоден номер на офертата и  името на кандидата.

(5)Редовно подадените оферти се класират съобразно критериите  и условията на търга, за което се съставя протокол, който се подписва от членовете на комисията и  от представителите на всички допуснатите в търга участници . При отказ на участник да подпише протокола това обстоятелство се удостоверява от членовете на тръжната комисия. Единият  екземпляр от протокола се предоставя на участника, предложил най-висока цена.
               Чл.16 (1)В срок от три /3/ работни дни след провеждане на търга (явен или таен) комисията представя на ръководителя на дружеството протокола от търга, заедно с цялата преписка.

(2)В срок от три /3/ работни дни след получаване на протокола от проведения търг ръководителят на дружеството със заповед обявява класираните участници и определя  спечелилият  търга участник.Кандидатите в търга се уведомяват писменно за решението по реда на ГПК.

(3) В срок от 5 работни дни след изтичане срока за обжалване на заповедта на ръководителя на дружеството се освобождават депозитите на участниците, като се задържа депозита на спечелилия търга  като гаранция за сключване на договора . Заповедта по ал.2 подлежи на обжалване по реда на ЗАП.

Чл.17.Участниците в конкурса представят в добре запечатан  непрозрачен плик предложенията си, които трябва да съдържат представяне на кандидата, конкретни предложения по условията на конкурса, цена, ред и начин на плащане.

Чл.18. Конкурсната комисия класира участниците, съобразно степента на удовлетворяване на конкурсните условия и предава протокола, заедно с цялата преписка на ръководителя на дружеството. 

Чл.19. В срок от 3 (три) работни дни след получаване на протокола на проведения търг ръководителя на дружеството със заповед обявява класирането и определя спечелилия търга участник. Кандидатите в търга се уведомяват писмено за решението по реда на ГПК.

Чл.20. В срок от 5 (пет) работни дни след изтичане срока за обжалване на заповедта на ръководителя на дружеството се освобождават депозитите на участниците, като се задържа депозита на спечелилият търга като гаранция за сключване на договора. Заповедта по чл.19 подлежи на обжалване по реда на ЗАП.

Чл.21.Сключването на договор със спечелилият търга или конкурса се извършва от управителят на едноличното дружество с ограничена отговорност или от изпълнителният директор на едноличното акционерно дружество.

Чл.22. Сключването на договори с други общински предприятия, търговски дружества с общинско имущество и  общински звена на бюджетна издръжка, се извършва без търг или конкурс. 
РАЗДЕЛ VІ
ЗАДЪЛЖЕНИЯ НА ПРЕДСТАВИТЕЛИТЕ НА ОБЩИНАТА В ТЪРГОВСКИТЕ ДРУЖЕСТВА, В КОИТО ОБЩИНАТА Е АКЦИОНЕР ИЛИ СЪДРУЖНИК

Чл.23. (1) В дружествата, в които общината е съдружник или акционер, тя се представлява от лице, избрано от общинския съвет.

Чл.24. В дружествата с ограничена отговорност, в които общината е съдружник, лицата упълномощени да я представляват в общото събрание на съдружниците, вземат предварително писмено съгласие под формата на решение на общинския съвет, при изразяване на становище по следните въпроси:

1.  изменяне и допълване на дружествения договор;
2. приемане или изключване на съдружник, даване на съгласие за прехвърляне дял на нов 
член или на друг съдружник;
4.                 3.  намаляване или увеличаване капитала на дружеството;
5. придобиване и отчуждаване на недвижими имоти и вещни права върху тях;

5.  решение за допълнителни парични вноски;

6.  решение за участие в други дружества;

7.  приемане на годишните отчети и баланси, след заверка от експерт - счетоводител и разпределение на печалбата;
8. преобразуване и прекратяване на дружеството.
9. Дава съгласие за обеьзпечение в полза на трети лица;
10. Дава съгласие за сключване на договори за кредитиране на трети лица и договори за 
задължително застраховане на имущества;
11. Дава съгласие за учредяване на ипотека и залог на дълготрайни активи на дружеството.

Чл.25. (1) В акционерни дружества, в които общината е акционер, лицата упълномощени да я представляват, вземат предварително писмено съгласие под формата на решение на общинския съвет по следните въпроси:

1.  изменяне или допълване  устава на дружеството;

2.  намаляване или увеличаване капитала на дружеството;
3. преобразуване и прекратяване на дружеството;

4. одобряване на годишния счетоводен отчет, след заверка от експерт - счетоводител и разпределение на печалбата;

5. освобождаване от отговорност членовете на съвета на директорите, съответно на надзорния и управителния съвети;

6.  назначаване и освобождаване на експерт - счетоводители;

7.  избиране и освобождаване членове на съвета на директорите, надзорен и управителен съвети.

8. дава съгласие за обезпечение в полза на трети лица;

9. дава съгласие за сключване на договор за  кредитиране на трети и договори за задължително застраховане на имущества;

10. дава съгласие за учредяване на ипотека и залог на дълготрайни активи на дружеството.

(2) При избор на членове на съвети на директорите или на надзорни съвети, дружествата по ал.1, упълномощеното от общинският съвет лице, представляващо общината в общото събрание, предлага такъв брой членове, който съответства на не по-малко от пропорционалното участие на общината  в капитала на търговското дружество.
РАЗДЕЛ VІІ
СЪСТАВ НА ОРГАНИТЕ НА  ЕДНОЛИЧНИ ТЪРГОВСКИ ДРУЖЕСТВА

Чл.26.(1) Управители и контрольори на общинските еднолични дружества с ограничена отговорност могат да бъдат физически лица. 

           (2) Членове на изпълнителни или контролни органи на общинските еднолични акционерни дружества, могат да бъдат физически лица.

         (3) Броят на членовете на съвета на директорите или на надзорния съвет на общинските еднолични акционерни дружества, не може да надвишава петима души. 

Чл.27.(1) Не могат да бъдат управители на общински еднолични дружества с ограничена отговорност физически лица, които: 
1. са лишени с присъда или с административно наказание от правото да заемат 
материално-отчетническа длъжност до изтичане на срока на наказанието.
2. са управители, контрольори, членове на изпълнителни или контролни органи на друго 
търговско дружество с общинско имущество; 
3. са народни представители, министри, зам.-министри, ръководители на ведомство, 
областни управители, заместник-областни управители, кметове, заместник-кметове, кметски наместници, секретари на общини, изпълнителен директор и членове на Надзорния съвет на агенцията за приватизация, служители в общинската администрация. 
4. общински съветници.

          (2) Не могат да бъдат управители на общински еднолични дружества с ограничена отговорност и физически лица, които работят по трудов договор. 

Чл.28. (1)Без съгласие на дружеството управителят няма право:
1. от свое или от чуждо име да извършва търговски сделки;
2. да участва в събирателни и командитни дружества и в дружества с ограничена  
отговорност;
3. да заема длъжност в ръководни органи на други дружества.
           (2) Ограниченията по ал.1 се прилагат, когато се извършва дейност, сходна с тази на 
дружеството.
           (3) При нарушаване на задълженията по ал.1 управителят дължи обезщетение за 
причинените на дружеството вреди.

Чл.29. Не могат да бъдат контрольори в общинско еднолично дружество с ограничена отговорност: 
1. управителите, техните заместници и наетите лица в дружеството;
2. съпрузите, роднини по права или по съребрена линия до трета степен на лицата по т. 1;
3. лишените с присъда или с административно наказание от правото да заемат 
материално-отчетническа длъжност;
4. управителите и членовете на изпълнителни или контролни органи на друго общинско 
еднолично търговско дружество; 
5. народни представители, министри, зам.-министри, ръководители на ведомство, 
областни управители, заместник-областни управители, кметове, заместник-кметове, кметски наместници, секретари на общини, изпълнителният директор и членове на Надзорния съвет на агенцията за приватизация, служители в общинската администрация. 

Чл.30. (1) Не могат да бъдат членове на съветите на директорите, на надзорните и на управителните съвети на общинските еднолични акционерни дружества физически и юридически лица, които: 
1. от свое или от чуждо име извършват търговски сделки;
2. участват в събирателни или командитни дружества и в дружества с ограничена 
отговорност;
3. са лишените с присъда или с административно наказание от правото да заемат 
материално-отчетническа длъжност;
4. са били членове на изпълнителни или контролни органи или неограничено отговорни 
съдружници в дружество, когато то е прекратено поради несъстоятелност, ако са останали неудовлетворени кредитори;
5.  са съпрузи или роднини до трета степен по права или по съребрена линия, 
включително по сватовство, на друг член на орган на управление на дружеството;
6. са управители или членове на изпълнителни или контролни органи на друго общинско 
еднолично търговско дружество;
7. народни представители, министри, зам.-министри, областни управители, заместник-
областни управители, кметове, заместник-кметове, кметски наместници, секретари на общини, изпълнителен директор и членове на Надзорния съвет на Общинската агенция за приватизация; 

       (2) Не могат да бъдат изпълнителни членове на съветите на директорите лица, които работят по трудов договор в дружеството.

     (3) не могат да бъдат членове на Надзорния съвет на общинското еднолично акционерно дружество наетите в него лица.
РАЗДЕЛ VІІІ
ВЪЗЛАГАНЕ НА УПРАВЛЕНИЕТО И КОНТРОЛА НА ЕДНОЛИЧНИ ТЪРГОВСКИ ДРУЖЕСТВА

Чл.31. (1) Отношенията между дружеството и изпълнителен член на съвета на директорите се урежда с договор за възлагане на управлението, който се сключва в писмена форма от името на дружеството чрез председателя на съвета на директорите.

         (2) Отношенията с останалите членове на съвета могат да се уредят с договор, който се сключва от името на дружеството чрез лице, оправомощено от общото събрание на акционерите или от едноличния собственик.
 
         (3)Контролът за спазване на дружествения договор и за опазване на имуществото на еднолично дружество с ограничена отговорност, както и контролът върху дейността на управителния съвет в еднолично акционерно дружество, се възлага с договори за контрол, сключени между всеки контрольор или член на надзорния съвет и кмета на Общината, след решение на Общинския съвет.

Чл.32.(1) Отношението между дружеството и управителя се уреждат с договор за възлагане на управлението;

         (2) Договорът се сключва в писмена форма между управителя и кмета на Общината, след решение на Общинския съвет.

Чл.33. Управлението на еднолични дружества с ограничена отговорност, се възлага след провеждане на конкурс при условия и по ред, определени от Общинския съвет.

Чл.34. (1) Договорите за управление и за контрол в еднолични търговски дружества се сключват за срок до пет години.

         (2)  Срокът по ал.1 може да бъде удължен с решение на Общинския съвет.

Чл.35. (1) В договора за управление или за контрол се определят:

1.  правата и задълженията на страните;

2.  размерът на възнаграждението и начинът на плащането му;

3.  отговорността на страните при неизпълнение на договора;

4.  основанията за прекратяване на договора.
         (2)В договора за управление с членовете на съвета на директорите, съответно на 
надзорния и на управителния съвет, се посочват видът и  размера  на гаранцията, която те дават за своето управление.

         (3)  Дадената гаранция се връща след прекратяването на договора за управление и след решението на Общинския съвет за освобождаване от отговорност. Когато гаранцията е била внесена в пари, на връщане подлежат и лихвите върху внесената сума.

Чл.36. (1) С договора  за управление или с договора за контрол с членовете на надзорния съвет, кмета на Общината утвърждава бизнес -задачата на дружеството за целия срок на договора и поотделно за всяка година, в съответствие със стратегията за развитие на дружеството.

         (2)  Бизнес - задачата съдържа конкретни икономически показатели, чието изпълнение органите на управление, съответно надзорният съвет, следва да осигурят, като: рентабилност, производителност, обем на продажбите, печалба или намаление на загуба, нови пазари, използване на съоръженията, поддържане на оптимален  брой  работни места, финансови задължения, инвестиции и др. 

         (3)  Въз основа на бизнес задачата управителите, съветите на директорите и управителните съвети разработват и приемат бизнес програма за целия срок на действие на договора за управление и конкретно за всяка година.

Чл.37. (1) Договорите с управителите, контрольорите, членовете на съветите на
директорите и членовете на надзорните съвети се прекратяват преди изтичане на срока:

1.  по взаимно съгласие на страните;

2.  по искане на лицето с предизвестие, не по-малко от 3 месеца;

3. при преобразуване или прекратяване на еднолично търговско дружество, прекратяване на юридическото лице, собственик  на капитала на дружеството;
4. в случай на смърт или поставяне под запрещение на физическото лице, съответно в 
случай на обявяване в несъстоятелност или прекратяване на юридическото лице;
5. при възникване на някои от обстоятелствата, обуславящи забрана или ограничение за 
лицето за изпълнение на съответните функции, съгласно чл.23-25;

6.  поради фактическа невъзможност на лицето да изпълнява задълженията си, продължила повече от 60 дни;

7.  поради други условия, посочени в договора.

         (2) Договорите с управителите, с членовете на съветите на директорите и с членовете на надзорните съвети, могат да бъдат прекратени преди изтичане на срока с решение на Общинския съвет, при следните условия:

1.  при неизпълнение на икономическите показатели, определени съгласно чл.35, ал.2 от тази наредба;

2.  при нарушения на закона, извършени при или по повод изпълнението на задълженията по договора или при нарушение на тази наредба;

3.  при извършване на действия или бездействия на лицето, довели до влошаване на финансовите резултати на еднолично търговско дружество, или от които са произтекли щети за дружеството.
  (3) Договорите с контрольорите могат да бъдат прекратени преди изтичане на срока с 
решение на Общинския съвет, при условията на ал.2, т.2 или 3.

Чл.38. (1) При прекратяване на  еднолично търговско дружество, освен в случай на несъстоятелност, Общинския съвет взел решение за прекратяването, назначава  ликвидатори, с които се сключва договор. 

         (2)  Не могат да бъдат назначавани за ликвидатори  лица, които: 

1.  от свое или от чуждо име извършват  търговски сделки;

2.  участват в събирателни и командитни  дружества и в дружества с ограничена отговорност;

3.  са  лишени с присъда или с административно наказание от правото да заемат материалноотчетническа  длъжност;
4. са народни представители, министри, заместник - министри, председатели на 
комитети, областни управители, заместник областни управители, кметове, заместник - кметове, кметски наместници, секретари на общини, изпълнителни директори и членове на надзорния съвет на Агенцията за приватизация;

5. са общински съветници.

         (3)  В договора с ликвидаторите се определят:

1.  правата и задълженията на страните;

2.  размерът на възнаграждението и начинът на плащането му;

3.  отговорността на страните при неизпълнение на договора;

4.  срокът на приключване на работата.

Чл.39. Възнаграждението на членовете на изпълнителните и контролните органи на  еднолични търговски дружества, се определят от Общинския съвет.
РАЗДЕЛ ІХ
РЕГИСТЪР НА ТЪРГОВСКИТЕ ДРУЖЕСТВА С ОБЩИНСКО УЧАСТИЕ

Чл.40. (1) Регистърът на търговските дружества с общинско участие се води в Общината.
В регистъра се вписват:

1.  едноличните търговски дружества;

2.  търговските дружества, в които общината е акционер или съдружник.

           (2) Регистърът е публичен.

Чл.41. (1) Регистърът се води по образец, утвърден от кмета на Общината и задължително съдържа:
1. номер и партида на вписването в  общинския регистър;

2. номер и партида на вписването в търговския регистър, номер и дата на фирменото дело, номер и дата на решението, с което е постановено вписването;
3. вид на дружеството, наименование, седалище и адрес на управлението;

4.  срок и предмет на дейност;

5. капитал, съответно уставен фонд, разпределение на капитала;

6.име, наименование и седалище на съдружниците или учредителите; размер на дяловете им; промени в съдружниците и в размера на дяловете им; прехвърляне на акции;

7. имена на членовете на органите на управление; представителство; имена на лицата, които представляват дружеството;

8. размер на общинското участие; орган, управляващ правата на общината като собственик на капитала; име на лицето, упълномощено да представлява общината в общото събрание на дружеството;

9. участие в други търговски дружества; размер на участието и разпределение на капитала в тези дружества;

10. клонове;

11. преобразуване, сливане, вливане и разделяне; прехвърляне на предприятия;

12. прекратяване;

13. забележки по вписаните обстоятелства;

           (2) По ал.1, т.13  се вписва и решението за приватизиране на предприятието, както и датата на подписване на приватизационната сделка, способа  за приватизация и купувача  (купувачите) на предприятието.

Чл. 42. (1) Вписването в регистъра се извършва от определено длъжностно лице, което:
1. извършва вписването в регистъра въз основа на заверен препис от акта, удостоверяващ 
подлежащите за вписване обстоятелства;

2.  дава справки и издава удостоверения за вписаните обстоятелства;

3.  води входящ регистър, описна книга, азбучен указател  и комплектува дела на общинските предприятия и търговски дружества с общинско участие.

           (2) Длъжностното лице по ал.1 поставя датата след всяко вписване и се подписва.

           (3) В регистъра   не се допускат изтривания и зачертавания. Поправки се извършват по реда на вписването. 

Чл.43.(1) Органите на управление на еднолични търговски дружества и лицата, упълномощени  да представляват общината в търговските дружества,  изпращат до длъжностното лице по чл. 40, ал. 1 преписи от издадените от тях актове, удостоверяващи обстоятелствата, подлежащи на вписване, в тридневен срок от издаването им.

           (2) Лицата по ал.1 изпращат на длъжностното лице и копие от съдебното решение за вписване на обстоятелствата в търговския регистър.
РАЗДЕЛ Х
ЗАКЛЮЧИТЕЛНИ РАЗПОРЕДБИ
§ 1. За неуредени въпроси в настоящата наредба се прилагат разпоредбите на нормативните актове в тази област.
§ 2 Контрол по изпълнението на тази наредба се възлага на Кмета на Общината.
§ 3. Наредбата се приема на основание чл.34 ал.5 от Закона за общинската собственост и влиза в сила в едномесечен срок от датата на нейното приемане.
         Приета с Решение № 228 от Протокол №12 от 15.02.2005 година на Общински съвет Крумовград ; изм. и доп. с Р-ние № 606 от протокол № 44/27.01.2011 год. на ОбС Крумовград.
